Folketing
2006-10-24

Da vores ordfører, hr. Torben Hansen, ikke kan være til stede i dag, skal jeg på hans vegne fremføre følgende: Luftfart er et vigtigt og betydningsfuldt led i den trafikale infrastruktur i ethvert moderne samfund. Luftfarten sikrer mobiliteten, sikrer, at landsdelene knyttes tættere sammen, og sidst, men ikke mindst, er det et væsentligt forbindelsesled for både turister og forretningsrejsende. Socialdemokratiet har med stor interesse fulgt forarbejderne til lovforslaget, bl.a. i arbejdsgruppen vedrørende fastsættelse af lufthavnstakster. Vi er meget tilfredse med, at de små lufthavne nu frigøres fra væsentlige administrative byrder og detailregulering. Til gengæld kan man roligt sige, at forslaget til en ny § 71 har bragt sindene i kog. Vi har dog i Socialdemokratiet bemærket, at Forbrugerrådet er tilfreds med lovforslaget. Det komplicerede ejerskab af de danske provinslufthavne – aktieselskaber, kommunalt ejede lufthavne på militære flyvestationer samt statslufthavne – kan gøre konkurrencesituationen yderst mudret. Kommuner kan have en legitim interesse i at sikre beflyvning af deres område, men vi skal sikre, at kampen om lufthavnsselskaberne ikke bliver en kamp på kommunekassernes størrelse.